recursal/SuperWikiNEXT-32B huggingface dataset:
Koordinatar: 69°17′38.9″N 16°1′14.9″E﻿

Rakett utstilt utanfor Andøya Rakettskytefelt
Utsikt til rakettskytefeltet om sommaren
Utsikt til rakettskytefeltet om vinteren
ALOMAR (Arctic Lidar Observatory for Middle Atmosphere Research) er ein del av rakettskytefeltet (2008)
**Andøya Rakettskytefelt** (**ARS**) er eit senter for oppskyting av forskingsrakettar og slepp av vitskaplege ballongar. Andøya Rakettskytefelt er lokalisert i Oksebåsen på Andøya, som ligg 5 km sørvest for Andenes i Andøy kommune i Nordland fylke. Anlegget er òg utstyrt med ei rekkje bakkeinstrument som blir nytta i utforskinga av det nære verdsrommet. Det blir fokusert særleg på den polaren atmosfæren i høgdeområdet mellom 70 og 2000 kilometer.

Andøya Rakettskytefelt er ein av dei mest høgteknologiske føretaka i Nord-Noreg og har 70 tilsette.

Den første raketten, Ferdinand I, vart skoten opp i 1962, og ved årsskiftet til 2012 var det sendt opp meir enn 1000 rakettar frå Andøya Rakettskytefelt.

Andøya Rakettskytefelt har eit utstrekt samarbeid med ei rekkje internasjonale forskingsmiljø, og sidan 1962 har meir enn 100 universitet og forskingsinstitutt frå heile verda nytta seg av tenestene til anlegget.

Andøya Rakettskytefelt er eit aksjeselskap og 10 % av aksjane blir ått av Kongsberg Defence Systems og Nærings- og handelsdepartementet eig dei øvrige 90 %, som igjen blir forvalta av Norsk Romsenter.

Andøya Rakettskytefelt driv òg SvalRak på Svalbard.

Andøy rakettskytefelt har vekentleg elevar frå Andøy vidaregåande skule, der det finst ei eiga linje for romteknologi kombinert med studiespesialisering for 3. årselevar.

Raketthendinga på Andøya januar 1995
------------------------------------

25. januar 1995 var det ei spesiell hending på Andøya ved at ein rakett som vart skoten opp frå ARS utløyste alarmberedskap i Russland. Han vart fanga opp av radar og teke for å vere ein Trident-missil skoten opp frå ein amerikansk ubåt i Norskehavet. Bileta av Boris Jeltsin med atomkofferten sin gjekk verda rundt, før ein oppdaga at banen til raketten var feilutrekna av russarane. Raketten som vart skoten opp var ein Black Brann-rakett som passerte over Svalbard. Kvifor det skulle kunne vere nokon grunn til å tru at dette var ein militær rakett er uvisst. Alle varslingsprosedyrar før oppskytinga var følgd. Dette tyder at òg Russland hadde fått melding om den planlagde oppskytinga, noko som er ein del av standard prosedyre før oppskyting av rakett frå ARS.

Kjelder
-------

* *Denne artikkelen bygger på «Andøya Rakettskytefelt» frå Wikipedia på bokmål, den 26. mars 2012.*
	+ *Wikipedia på bokmål oppgav desse kjeldene:*
* Andøya Rocket Range Arkivert 2011-02-24 ved Wayback Machine.
* Gemini nr. 6, 2004, side 34. SINTEF/NTNU, Trondheim.


|  |  |
| --- | --- |
| Autoritetsdata | 
* Store norske leksikon
* VIAF
* BR orgnr

 |
'**Mensjevisme** er ei nemning som blei nytta for den eine hovudretninga i det russiske sosialdemokratiske partiet RSDRP før og ei tid etter den russiske revolusjonen i 1917. Den andre hovudretninga var bolsjevismen, under leiing av Vladimir Lenin. Den fremste mensjeviken var Julius Martov. 

Mensjevismen var enkelt sagt den russiske varianten av den demokratiske sosialismen som voks fram i sentral- og vesteuropeisk arbeidarrørsle. Ordet kjem av det russiske ordet «mensjinstvo», som betyr mindretal. Dette fordi Martov og dei som støtta han ved eit tilfelle kom i mindretal ved vala under landsmøtet til RSDRP i London i 1903, etter at representantane for den jødiske arbeidarrørsla Bund hadde forlate møtet i protest mot at dei ikkje fekk den statusen dei ville ha i partiet. Lenin nytta straks høvet til å bruke nemningane bolsjevikar (fleirtalsmenn) om sine eigne tilhengarar og mensjevikar (mindretalsmenn) om motstandarane i partiet. Seinare blei dei to fløyane i røynda to parti, og bolsjevismen la grunnen for den moderne kommunismen, medan mensjevismen høyrer til i sosialdemokratisk historie.
**Ole Einar Bjørndalen** (fødd 27. januar 1974) er ein norsk skiskyttar frå Simostranda i Modum i Buskerud. Bjørndalen er ein av tidenes mestvinnande vintersportsutøvarar, og ingen annan utøvar med ski på beina har fleire verdscupsigrar enn Bjørndalen.

I 1998 vart Bjørndalen tildelt Aftenpostens Gullmedalje for skiskytinga si. I OL i Salt Lake City i 2002 vann han alle fire konkurransane, og dette vert rekna som hans beste meisterskap. Etter dette OL vart han foræra med både Fearnleys olympiske ærespris og Egebergs Ærespris.

Bjørndalen bur i Obertillach i Austerrike. Frå 2006 til 2012 var han gift med Nathalie Santer, som òg er skiskyttar på elitenivå. Broren Dag Bjørndalen har òg vore skiskyttar på elitenivå.

Merittar
--------

*Per mars 2017*

**Olympiske vinterleikar**

* 8 gull
* 4 sølvmedaljer
* 1 bronsemedalje

**VM i skiskyting**

* 20 gull
* 14 sølvmedaljar
* 11 bronsemedaljar

**Verdscupen samanlagt**

* 6 sigrar

**Verdscupen (enkeltrenn)**

* 95 sigrar

Fotnotar
--------

1. ↑  «Skiskytterstjernen Bjørndalen separert» (på norsk bokmål). Verdens Gang. 4. oktober 2012. Henta 4. oktober 2012.

|  |  |
| --- | --- |
| Autoritetsdata | 
* BIBSYS
* Store norske leksikon
* VIAF
* ISNI
* Munzinger (sport)

 |
| **Alvøyna** |
| --- |
|  |
| Geografi |
|  |
| **Stad** | Øygarden |
| **Koordinatar** | 60°36′11″N 04°49′13″E﻿Koordinatar: 60°36′11″N 04°49′13″E﻿

 |
| **Areal** | 12 km²

 |
| **Høgaste punkt** | Sjonarhøyen (39 moh.)
 |
| Administrasjon |
| **Land** | Noreg Noreg |
| **Fylke** | Vestland

 |
| Demografi |
| **Folketal** | 760 (inkl. Stura) (2001) |
| **Folketettleik** | 63 /km² |

**Alvøyna** er namn på ei øy i Øygarden kommune i Vestland. Øya ligg nordvest for Bergen, ut mot havet vest av Hjeltefjorden. Tjeldstømarka, utmarka til garden Tjeldstø, ligg på Alvøyna. I 1995 vart 1061 dekar verna som våtmarksområde. På vestsida av Rotevatnet ligg eit fugleobservasjonshus. 

**Folketalsutvikling:**

| 1801 | 1900 |
| --- | --- |
| 224 | 520 |

Alvøy eller Alvøyna er òg namn på ei øy i Raunefjorden i Sund kommune i Hordaland. 

Desse to øyane ligg berre få mil frå kvarandre og frå Bergen sentrum. Det har forekomme skjebnesvangre forvekslingar i det redningsmannskap har drege til feil Alvøy på søk etter skipbrotne.[*treng kjelde*]

Sjå òg
------

* Alvøen eller Alvøy er namn på eit område og ein gard ved Vatlestraumen i Laksevåg i Bergen kommune.

Kjelder
-------

1. ↑  Folketeljing 1801 for Manger prestegjeld, frå Digitalarkivet
2. ↑  Folketeljing 1900 for Herdla herred, frå Digitalarkivet

|  |  |
| --- | --- |
| Autoritetsdata | 
* Store norske leksikon
* SSR (namn)

 |
Frans Christian Faye
**Frans Christian Faye** (20. desember 1806–5. mai 1890) var ein norsk lækjar frå Tønsberg. Han var professor ved Det Kongelige Frederiks Universitet/Universitetet i Oslo og livlege til kong Oscar I.

Etter han vart cand.med. i 1831 arbeidde Faye som koleralege i Finnmark til 1832. Sidan var han lege i hovudstaden til han reiste utanlands i 1838. I 1842 tok han doktorgraden i medisin som fjerdemann ved Universitetet i Christiania. Han studerte gynekologi og obstetrikk og vart i 1850 utnemnd til professor i barselvitskap, kvinne- og barnesjukdomar på det same universitetet. Samstundes fekk han leiarstillinga ved Fødselsstiftelsen og Jordmorskolen, ein posisjon han hadde til 1876.

Faye interesserte seg særleg for hygieniske spørsmål. Han tok initiativ i kampen mot barselfeber-epidemiane, stod mellom anna bak opprettinga av Barnehospitalet i Kristiania og Bergens Fødselsstiftelse med jordmorskulen der. Allereie i 1844 gav han ut *Lærebog i Fødselsvidenskaben for Jordemødre*, brukt i undervisning fleire tiår. Han studerte militær hygiene på Krim i 1854, tidlegare deltok han på Als som feltlege i den dansk-tyske krig 1848.

Faye var ein kraftfull og autoritær administrator som fekk plass i fleire offentlege kommisjonar. Til stiftinga av Videnskabsselskabet i Kristiania i 1856 gav han anonymt 4000 kroner til eit grunnfond for selskapet.

Kjelder
-------

* *Denne artikkelen bygger på «Frans Christian Faye» frå Wikipedia på bokmål, den 3. mars 2021.*


|  |  |
| --- | --- |
| Autoritetsdata | 
* WorldCat
* BIBSYS
* Norsk biografisk leksikon
* Store norske leksikon
* Historisk befolkningsregister
* VIAF
* GND
* LCCN
* ISNI

 |
**Duarte Lobo** (kring 1565–24. september 1646) var ein portugisisk komponist i seinrenessansen og den tidlege barokken. Han var den mest vidkjende portugisiske komponisten i si tid. Saman med Felipe de Megalhães, Manuel Cardoso og kong João IV av Portugal er han rekna som ein representant for «gullalderen» i portugisisk polyfoni.

Liv
---

Lite er kjent om livet åt Duarte Lobo. Han vart fødd i Alcáçovas kring 1565 og det er kjent at han studerte med Manuel Mendes i Évora. Den første stillinga hans var som *maestro de capilla* i domkyrkja i Évora. I 1594 var han *maestro de capilla* i domkyrkja i Lisboa. Han underviste òg i musikk ved Colégio da Claustra da Sé i Lisboa, og i eldre år var var han rektor for eit seminarium i same byen.

Verk
----

Sjølv om Lobo kronologisk sett levde langt inn i barokken, var han som komponist tydeleg forankra i seinrenessansens palestrinastil gjennom heile livet sitt — som ventande i eit musikalsk konservativt område som var isolert frå dei progressive musikkrørslene i land som Italia og Tyskland. Han gav ut seks bøker med katolsk kyrkjemusikk, inkludert messer, responsorium, antifonar, magnificatar og motettar.

Kjelder
-------

* *Denne artikkelen bygger på «Duarte Lobo» frå Wikipedia på engelsk, den 17. juli 2005.*


|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* ISNI
* BNF
* BNF (data)
* SUDOC
* BNE
* BBC Things

 |
**Karim Benzema** (fødd 19. desember 1987 i Lyon i Rhône-departementet) er ein fransk fotballspelar som har spelt for Real Madrid i spansk Primera Division og for det franske landslaget. Foreldra hans er berbarar frå Algerie.

Benzema har vorte seriemeister i Frankrike med Olympique Lyonnais i 2005, 2006, 2007 og 2008. Dei to første av desse sesongane spelte han under halvparten av seriekampane, men frå 2006/07-sesongen spelte han jamt på laget til Lyon. I 2007/08-sesongen vart han kåra til årets spelar i den franske toppdivisjonen, og var òg toppskårar. Sommaren 2009 gjekk han til den spanske toppklubben Real Madrid for om lag 35 millionar euro.

Benzema var med på det franske laget som vart U17-europameistrar i 2004. Han kunne òg ha spelt for Algerie sitt landslag og vart vald ut til Algerie sitt A-landslag i desember 2006, men valde å spela for Frankrike sitt landslag. Han debuterte for Frankrike sitt A-landslag 28. mars 2007 i ein landskamp mot Austerrike, der han òg vart matchvinnar med det einaste målet i kampen. Benzema var med i Frankrike sin tropp til fotball-EM i 2008, der han spelte to av Frankrike sine tre kampar frå start. Han vart ikkje teken ut i troppen til fotball-VM i 2010 i Sør-Afrika. I oktober 2023 uttrykte Benzema solidaritet med ofrene for israelske luftangrep i Gaza. Som svar anklaget den franske innenriksministeren Gérald Darmanin Karim Benzema for å "ha forhold" med gruppen kjent som Det muslimske brorskapet. Og senatoren fra det republikanske partiet i Bouches-du-Rhône, Valérie Boyer, krevde at spilleren ble fratatt fransk statsborgerskap og Ballon d'Or dersom anklagene bekreftes.

| * v
* d
* e
Frankrike sitt landslag – EM i fotball 2008 |
| --- |
| 
* 1 Mandanda
* 2 Boumsong
* 3 Abidal
* 4 Vieira (kaptein)
* 5 Gallas
* 6 Makélélé
* 7 Malouda
* 8 Anelka
* 9 Benzema
* 10 Govou
* 11 Nasri
* 12 Henry
* 13 Evra
* 14 Clerc
* 15 Thuram
* 16 Frey
* 17 Squillaci
* 18 Gomis
* 19 Sagnol
* 20 Toulalan
* 21 Diarra
* 22 Ribéry
* 23 Coupet
* Landslagstrenar: Domenech

 | Flagget til Frankrike |
|  |

| * v
* d
* e
Frankrike sitt landslag – EM i fotball 2012 |
| --- |
| 
* 1 Lloris (kaptein)
* 2 Debuchy
* 3 Evra
* 4 Rami
* 5 Mexès
* 6 Cabaye
* 7 Ribéry
* 8 Valbuena
* 9 Giroud
* 10 Benzema
* 11 Nasri
* 12 Koscielny
* 13 Réveillère
* 14 Ménez
* 15 Malouda
* 16 Mandanda
* 17 M'Vila
* 18 Diarra
* 19 Martin
* 20 Matuidi
* 21 Ben Arfa
* 22 Clichy
* 23 Carrasso
* Landslagstrenar: Blanc

 | Flagget til Frankrike |
|  |


| * v
* d
* e
Frankrike sitt landslag – VM i fotball 2014 |
| --- |
| 
* 1 Lloris (kaptein)
* 2 Debuchy
* 3 Evra
* 4 Varane
* 5 Sakho
* 6 Cabaye
* 7 Cabella
* 8 Valbuena
* 9 Giroud
* 10 Benzema
* 11 Griezmann
* 12 Mavuba
* 13 Mangala
* 14 Matuidi
* 15 Sagna
* 16 Ruffier
* 17 Digne
* 18 Sissoko
* 19 Pogba
* 20 Rémy
* 21 Koscielny
* 22 Schneiderlin
* 23 Landreau
* Landslagstrenar: Deschamps

 | Flagget til Frankrike |
|  |


|  |  |
| --- | --- |
| Autoritetsdata | 
* Store norske leksikon
* VIAF
* GND
* ISNI
* BNF
* BNF (data)
* SUDOC
* BNE
* Munzinger (sport)

 |
**Gunnar Dybwad** (21. august 1928–9. mai 2012) var ein norsk fotballspelar frå Steinkjer som spelte for Steinkjer Idretts- og fotballklubb frå 1948 til 1962. Han var ein angrepsspelar som i yngre år utmerkte seg med god teknikk, seinare òg som organisator og strateg. Spelte oftast senterløpar eller indre venstre. Han var den fyrste frå eit klubblag nord for Trondheim som fekk spele på Noregs landslag.

### Klubbspel

Dybwad spelte frå 1948 i landsdelsserien med Steinkjer. Vårsesongen 1951 var han innom Freidig i Trondheim. Sidan var han aktiv i Steinkjer til 1963, dei siste åra som spelande trenar og sesongane 1962 og 1963 einast på tampen av sesongen. Steinkjer-laget rykte opp i Hovudserien sommaren 1956. Etter nedrykk i 1958 tok det tre år før Steinkjer kom tilbake i toppserien. Laget kom på andreplass i 1. divisjon 1961-62, berre seriemeister SK Brann sanka fleire poeng i den lange «sesongen» med 16 lag som tevla om å kome med i den nye tiklubb-serien. Hausten 1963 enda Steinkjer sist i 1. divisjon.

### Landslagsspel

Sommaren 1950 deltok Dybwad i ein landsdels-kamp mot Mellan-Sverige og deretter B-landskamp mot Sverige i Jönköping. Om hausten var han med i troppa då landslaget møtte Jugoslavia i Beograd. Han fekk sin landslagsdebut mot England sitt amatørlandslag den 15. mai 1951 i Middlesbrough. Dybwad spelte to til landskampar i 1951, skåra begge Noregs mål då det vart tap mot Jugoslavia. Åra frå 1953 til 1957 var han med i 22 av Noregs landskampar. Til sist fekk han to landskampar i juni 1960. I alt skåra han 11 mål på sine 27 landskampar.

### Merittar

* Sølvplass i 1. divisjon: 1961/62 med Steinkjer IFK

Kjelder
-------

* *Heia Steinkjer!*, 1964
* eu-football
|  |
| --- |
| **RS 99 «Skomvær III»** |
| *«Skomvær III» i Sildpollen i Sortland, 2005.Foto: Reidar Larssen* |
|  |  |
|  |  |
| **Klasse:**  | Skomværklassen |
|  |  |
| **Verft:**  | West Products AS, Måløy |
| **Konstruktør:**  | Ola Lilloe-Olsen |
| **Byggjeår:**  | 1986 |
| **Byggjepris:**  | 5 300 000 kroner |
| **Oppkalla etter:**  | Seglskuta «Skomvær» |
| **Finansiering:**  | NSSR Byggefond |
|  |  |
| **Eigenskapar** |
| **Materiale:** | GUP Sandwich, divinycell |
|  |  |
| **Lengde:**  | 19,61 meter |
| **Breidde:**  | 5,70 meter |
| **Djupgåande:**  | 1,20 meter |
|  |  |
| **Bunkerkapasitet:**  | 3,50 m³ |
|  |  |
|  **Motor:**  | 2\*625 hk Man Diesel |
|  |  |
|  |  |
| **Fart:**  | 25 knop |
| **Rekkevidde:**  | 300 nm |
| **Mannskap:**  | 3 |
| **Navigasjon og kommunikasjon** |
|  |  |
|  |  |
|  |  |
|  |  |
|  |  |
|  |  |
| **Statistikk** |
| **Sett inn i teneste:**  | 1986 |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |

**RS 99 «Skomvær III»** er ei redningsskøyte som vart bygd for Redningsselskapet i 1986. Ho var det første fartøyet til redningsselskapet som vart bygd i sandwichkonstruksjon. 

«Skomvær III» vart bygd ved West Products AS i Måløy. Linjeteikningane vart laga av Ola Lilloe-Olsen ved Teknisk Modell-Senter i Hyen. Den endelege utforminga vart gjort av tekninsk komite i Redningsselskapet saman med Otto Scheen jr.

RS «Skomvær III» overtok namnet etter RS «Skomvær II» (RS 66). 

I åra 1988-89 vart det bygd fem redningsskøyter til med sandwich skrog. Etter ei tid synte det seg at skroget på «Skomvær III» , og andre av desse fartøya, hadde fått skade. Byggematerialet hadde ikkje tolt påkjenninga med høg fart i stor sjø. Det måtte gjerast omfattande reperasjonar, og Redningsselskapet gjekk vekk frå dette byggematerialet ei tid.

Kjelder
-------

* Bjørn Foss: *Fra seil til vannjet. Historien om redningsskøytene* Norsk Maritimt Forlag 2002
* nssr.no[*daud lenkje*]
|  |
| --- |
| **Kvithovudalbatross** |
| Thalassarche carteri søraust for TasmaniaFoto: JJ Harrison*Thalassarche carteri* søraust for TasmaniaFoto: JJ Harrison |
|
| **Status** |
| **Status i verda:** EN Sterkt truga |
|
| **Systematikk** |
| **Rike:** | Dyr Animalia |
| **Rekkje:** | Ryggstrengdyr Chordata |
| **Underrekkje:** | Virveldyr Vertebrata |
| **Klasse:** | Fuglar Aves |
| **Orden:** | Stormfuglar Procellariiformes |
| **Familie:** | Albatrossfamilien Diomedeidae |
| **Slekt:** | *Thalassarche* |
| **Art:** | **Kvithovudalbatross** *T. carteri* |
|
| **Vitskapleg namn** |
| ***Thalassarche carteri***Rothschild, 1903 |

**Kvithovudalbatross** (*Thalassarche carteri*) er ein albatrossart som hekkar på øyar i sørlege Indiahavet, med størst hekkepopulasjon på Île Amsterdam. Det engelske artsnamnet er *Indian yellow-nosed albatross* eller *Indian Yellow-nosed Mollymawk*. Dette taksonet er tradisjonelt, og per 2023 av somme som Clementslista ('eBird/Clements checklist'), rekna som ein underart av gulnasealbatross, *Thalassarche chlororhynchos*.

Skildring
---------

Kvithovudalbatross er ein liten albatross i denne biologiske slekta, med ei kroppslengd på ca. 76 cm, vengespenn på 200 cm og dei kan ha kroppsvekt i området 1,8-2,9 kg. Han har ei slank kroppsbygging med smale venger og relativt tynnt nebb. Undersida er kvit, undervengen har ei tynn mørk rand både i framkant og bakkant, ryggen, overside av vengen og halefjørene er mørke. Hovudet er i mest kvitt, kjakane har gråleg skugge, men er langt lysare enn på gulnasealbatross. Eit anna kjenneteikn som skil han frå gulnasealbatrossen er den mørke flekken rundt auga som nesten ikkje er synleg på *T. carteri*. Nebbet er mørkt med ei gul stripe på oversida. Leveområdet utanom hekketida er i sørlege Indiahavet og austover til New Zealand. Populasjonen er trudd å vere ca. 83 000 individ og er minkande.

Kjelder
-------

* BirdLife International (2022) Species factsheet: «Thalassarche carteri». Henta frå  den 7. mars 2022

### Referansar

1. ↑  Scofield, Paul; Brent Stephenson (2013). *Birds of New Zealand - A photographic guide*. Auckland: Auckland University Press. ISBN 978-0300196825.
2. ↑  Onley, D.; Scofield, P. 2007. *Albatrosses, petrels and shearwaters of the world.* Helm Field Guide, Princeton University Press.
3. 1 2  BirdLife International (2014)

Bakgrunnsstoff
--------------

* (en) *Kvithovudalbatross* – oversikt og omtale av artane i WORMS-databasenRedigere på wikidata
* (en) *Kvithovudalbatross* i Global Biodiversity Information FacilityRedigere på wikidata
* (en) *Kvithovudalbatross* hos ITISRedigere på wikidata
* (en) *Kvithovudalbatross* hos NCBIRedigere på wikidata
* (en) *Kategori:Thalassarche carteri* – bilete, video eller lyd på Wikimedia CommonsRedigere på wikidata
* *Thalassarche carteri* – detaljert informasjon på WikispeciesRedigere på wikidata


|  |  |
| --- | --- |
| Autoritetsdata | 
* ITIS

 |
**Armin Hary** (fødd 22. mars 1937) er ein tysk tidlegare friidrettsutøvar, fødd i Quierschied i Saarland. Under Sommar-OL 1960 i Roma vart han olympisk meister på 100 meter, to år etter han vart europameister på same distansen. Både i EM 1958 og OL 1960 vann han gull for Tyskland på 4 x 100 m stafett. Han vart elles fyrstemann som fekk notert 10,0 sekundar på 100 meter.

Aktiv
-----

Hary vann 100 meter under EM 1958 i Stockholm, der han sprang andreetappen på Tyskland sitt vinnarlag på 4x100 m stafett. Same sesongen fekk Hary notert verdsrekordtida 10,0, men kontrollmålingar viste at bana halla med 11 cm, éin centimeter meir enn maksimumsgrensa på 10 cm.

Den 21. juni 1960 sprang Hary i mål på 10,0 under eit stemne i Zürich, ny verdsrekord. Under OL 1960 i Roma opplevde Hary sitt store høgdepunkt då han sprinta inn til gull på tida 10,2. Det var fyrste gang på 32 år at gullet på sprintdistansen gjekk til eit anna land enn USA. I finalen på 4x100 m stafett kom Tyskland i mål bak laget frå USA, men eit kvarter etter finalen vart det klart at USA var diskvalifisert grunna ei feil veksling. Tysklands tid på 39,5 var tangering av lagets eigen verdsrekord.

Etter dei olympiske leikane vart Armin Hary suspendert av det tyske friidrettsforbundet på grunn av strid rundt ei reiserekning, og han la opp som aktiv utøvar.

### Medaljar og plasseringar i internasjonale meisterskap

* EM 1958 i Stockholm: Gullmedaljar på 100 m - 10,3, framom Manfred Germar (10,4) og 4 x 100 m stafett - 40,2, framom Storbritannia (40,4)
* OL 1960 i Roma: Gullmedaljar på 100 m - 10,2, framom Dave Sime (10,2) og 4 x 100 m stafett - 39,5, framom Sovjetunionen (40,1)

Kjelder
-------

* *Friidrott 61*. Hälsingborg 1961

|  |  |
| --- | --- |
| Autoritetsdata | 
* Store norske leksikon
* VIAF
* GND
* ISNI
* Munzinger (iba)
* Munzinger (sport)

 |
**Kystpartiet** er eit verdikonservativt sentrumsparti. Partiet vart formelt skipa den 1. februar 1999 under leiing av Steinar Bastesen. Han hadde då, sidan stortingsvalet i 1997 sete på Stortinget for *Tverrpolitisk Folkevalgte*, som var ein laust organisert forgjengar for Kystpartiet. Bastesen vart attvald i 2001, men partiet fekk ikkje inn nokon stortingsrepresentantar i 2005. Roy Waage følgde Steinar Bastesen som partileiar etter sterk kritikk innad i partiet.

Kystpartiet vart tufta på grunnlag av misnøye med måten Stortinget handlar med EU på.

Kystpartiet mista ordføraren (Thor Tøllefsen) i Karlsøy ved valet i 2007. Tøllefsen var òg partiet sin førstekandidat under stortingsvalet 2005. Paul Rånes var frå 2003 til 2007 ordførar for Kystpartiet i Røst. Roy Waage var ordførar for Kystpartiet i Skjervøy fra 2004-2011, etter at han og dei fleste i kommunestyregruppa til Kristeleg Folkeparti melde overgang til Kystpartiet.

### Stortingsvalshistorikk

| Årstal | Antal røyster | Prosent av røystene |
| --- | --- | --- |
| 2001 | 44 010 | 1,7 % |
| 2005 | 21 948 | 0,8 % |
| 2009 | 5 341 | 0,2 % |
| 2013 | 3 311 | 0,1 % |
| 2017 | 2 466 | 0,1 % |
| 2021 | 171 | 0,006 % |

Kystpartiet har hovudvekta av støtta si i Nordland og Troms. Ved stortingsvalet 2001 fekk partiet 14 042 stemmer, eller 10,9 %, i Nordland, noko som innebar eitt mandat på tinget. 8 124 stemmer, eller 10,0 % i Troms same året var akkurat for lite. Ved stortingsvalet 2005 gjekk partiet kraftig tilbake i Nordland og fekk berre 4 155 stemmer, eller 3,1 %. Partiet mista derfor mandatet sitt. Sjølv om tilbakegangen var mindre i Troms, 7 218 stemmer, eller 8,6%, heldt det heller ikkje denne gongen til mandat frå fylket.

### Partiet i kommunar og fylkesting

Ved fylkestingsvalet 2007 fekk partiet 2,0 % av røystene i Nordland, 3,5 % i Troms - om lag 0,4 % på riksplan.

Ved kommunestyre- og fylkestingsvalet 2023 fekk partiet 547 røyster fordelt på kommunane Lurøy, Askøy og Oslo. Det fekk inn eitt mandat i Lurøy kommunestyre.

Kjelder
-------

1. ↑  «Valgresultat for Norge – Valg 2023», *NRK* (på norsk bokmål), henta 23. september 2023

| * v
* d
* e
Politiske parti i Noreg |
| --- |
| Tala i parentes er prosentvis oppslutnad ved Stortingsvalet 2021. Partia som ikkje har prosenttal deltok anten ikkje ved siste valet eller hadde mindre enn 0,1% oppslutnad. |
| På Stortinget | 
* Arbeidarpartiet (26,3)
* Høgre (20,4)
* Senterpartiet (13,5)
* Framstegspartiet (11,6)
* Sosialistisk Venstreparti (7,6)
* Raudt (4,7)
* Venstre (4,6)
* Miljøpartiet Dei Grøne (3,9)
* Kristeleg Folkeparti (3,8)
* Pasientfokus (0,2)

 |
| Ikkje på Stortinget | 
* Noregsdemokratane (1,1)
* Pensjonistpartiet (0,6)
* Konservativt (0,4)
* Industri- Og Næringspartiet (0,3)
* Partiet Sentrum (0,3)
* Helsepartiet (0,2)
* Liberalistane (0,2)
* Folkets parti (0,1)
* Alliansen (0,1)
* Piratpartiet (0,1)
* Norges Kommunistiske Parti
* Feministisk initiativ
* Kystpartiet
* Generasjonspartiet
* Redd Naturen
* … **fleire**

 |
**Edgar Stakset** (fødd 30. april 1937) er ein tidlegare fotballspelar frå Steinkjer, fødd i Namdalseid. Åra 1960-67 spelte han 26 landskampar for Noreg. Stakset var «en friskus, spiller hardt og kontant». Han var oftast midtstoppar, men spelte òg sideback.

### Klubbspel

Stakset fekk sin debut på Steinkjer Idretts- & fotballklubb i 1954. Sommaren 1956 rykte laget opp i Hovudserien, to år seinare gjekk laget ned att i landsdelsserien. I 1961 fekk Steinkjer plass i den såkalla maratonserien: 1. divisjon 1961-62. Her enda Steinkjer på andreplass, berre seriemeisteren Brann sanka fleire poeng. Allereie hausten 1963 rykte Steinkjer ned i 2. divisjon. Sidan vart Stakset verande andredivisjons-spelar til 1971. Åra 1972 og 1973 var han spelande trenar for 4. divisjonslaget Beitstad. Han la opp etter å ha spela i steinkjerdrakt i 1974-sesongen.

### Landslagsspel

Stakset debuterte 28. august 1960 mot Finland. I 1963 var han med å vinne over Skottland på Brann stadion, og å tape 0–9 mot Polen i Stettin. Han gjorde ein av sine aller beste kampar då Noreg 16. juni 1965 slo Jugoslavia med 3–0 i VM-kvalifiseringskamp på Ullevål stadion. Stakset og landslagssjef Willi Kment gjekk ikkje overeins, så trass i gode landskampar fekk Stakset ikkje landslagsoppdrag etter 1967.

### Merittar

* Sølvplass i 1. divisjon: 1961/62 med Steinkjer IFK

Kjelder
-------

* eu-football
**Manfred Germar** (fødd 10. mars 1935) er ein tysk tidlegare friidrettsutøvar frå Köln som representerte Tyskland og Vest-Tyskland. Han vart dobbelt europameister i 1958.

Germar deltok i Sommar-OL 1956, der han vart femtemann på 100-meteren. Som ankermann for det tyske mannskapet på 4 × 100 meter stafett kneip han bronseplassen framom Italia. Under europameisterskapen 1958 i Stockholm vann han gullmedaljen på 200-meteren og han tok sølvmedaljen på 100 meter, berre slått av landsmannen Armin Hary. Germar avslutta EM med å springe Tyskland inn til triumf på 4 x 100 m stafett. I eit internasjonalt stemne i Wuppertal 1. oktober 1958 sette han europarekord på 200 meter med tida 20,6 sekund. Han kom ikkje vidare frå semifinalane då Sommar-OL 1960 fann stad i Roma. To år seinare slo Vest-Tyskland, med Germar som ankermann, Polen på målstreken i kampen om sigeren på 4 x 100 m stafett ved Friidretts-EM 1962 i Beograd.

Kjelder
-------

* *Denne artikkelen bygger på «Manfred Germar» frå Wikipedia på tysk, den 10. august 2023.*


|  |  |
| --- | --- |
| Autoritetsdata | 
* VIAF
* GND
* Munzinger (sport)

 |
**Lü Huihui** (fødd 26. juni 1989) er ein kinesisk spydkastar frå Xinxiang. Ho vann sølvmedaljen i VM 2015 og bronsemedaljen i så vel VM 2017 som VM 2019.

Aktiv
-----

Lü kom på femteplass i spydtevlinga ved dei olympiske leikane i London 2012, med eit finalekast på 63,70 m. Under verdsmeisterskapen 2015 i Beijing sette ho i femte finaleomgang asiarekord med 66,13 meter. Dermed gjekk ho opp i leiinga, men i sjette og siste omgang slengde tyske Katharina Molitor spydet 67,69 meter og tok gullmedaljen, Lü fekk sølvet.

Med personleg årsbeste på 64,04 m vart Lü nummer 7 i Sommar-OL i Rio de Janeiro. I kvalifiseringa til VM-finalen 2017 i London forbetra ho asiarekorden til 67,59 meter. I sjølve finalen nådde ho 65,26 m og fekk bronsen. 26. mai 2018 flytta ho asiarekorden til 67,69 m ved eit stemne i Halle an der Saale.

Våren 2019 vart Lü asiameister i Doha, vinnarkastet på 65,83 meter var meisterskapsrekord. Den 2. august forbetra ho asiarekorden til 67,98 meter i Shenyang. Under verdsmeisterskapen 2019 vann ho som sist bronsemedaljen, Kelsey-Lee Barber frå Australia og hennar eiga landskvinne Liu Shiying vart nummer 1 og 2.

### Doping

27. april 2013 testa Lü positivt på hydroklortiazid og vart utestengt i 12 månader for brot på dopingreglane.

### Medaljar og plasseringar i internasjonale meisterskap

* OL 2012 i London: Nr 5 – 63,70 m
* VM 2015 i Beijing: Sølvmedalje – 66,13 m
* OL 2016 i Rio de Janeiro: Nr 7 – 64,04 m
* VM 2017 i London: Bronsemedalje – 65,26 m
* VM 2019 i Doha: Bronsemedalje – 65,49 m

Kjelder
-------

* *Denne artikkelen bygger på «Lü Huihui» frå Wikipedia på tysk, den 26. juli 2021.*

* *Denne artikkelen bygger på «Lü Huihui» frå Wikipedia på engelsk, den 26. juli 2021.*
| Turkestan |
| --- |
| Hazratmoskeen i TurkestanHazratmoskeen i Turkestan Hazratmoskeen i Turkestan |
| Styresmakter |
| Land  Oblast |  Kasakhstan  Pavlodar oblast |
| Grunnlagd | 500-talet |
| Akim | Jassy Sjavgar |
| Geografi |
| Innbyggjarar  - By (2006) | 98 984 |
| Koordinatar | 43°20′″N 68°15′″E﻿Koordinatar: 43°20′″N 68°15′″E﻿ |
| Tidssone | BTT (UTC+6) |
| Plassering |
| Plasseringa i KasakhstanPlasseringa i KasakhstanPlasseringa i Kasakhstan |

**Turkestan** (kasakhisk: Түркістан, *Turkistan*, tidlegare kalla *Hazrat-e Turkestan*) er ein by sør i Kasakhstan i Sør-Kasakhstan oblast, nær elva Syr-Darja og var hovudstad i det gamle Kangju. Han har opp under 100 000 innbyggjarar og ligg 160 km nordvest for Taraz langs den transaralske jernbanen mellom Kyzylorda (Perovsk) i nord og Tasjkent i Usbekistan i sør.

Turkestan er ein av dei mest historiske byane i Kasakhstan med arkeologiske funn som går tilbake til 300-talet. Kinesarane kalla staden Beitian og seinare vart han kalla *Yasi* eller *Sjavgar* fram til 1500-talet då han var eit viktig handelssenter.

Namnet Hazrat-e Turkestan tyder «den heilage av Turkestan» og refererer til Khoja Ahmad Yasavi, den store Sufi-sjeiken av Turkestan, som vart fødd her på 1000-talet og er gravlagd i byen. Under hans regjeringstid vart byen eit viktig utdanningssenter for folket på dei kasakhstanske steppene. I 1390-åra reiste Timur eit stort mausoleum kalla *Mazar*.

Framleis kjem mange pilegrimar til byen. I følgje ei lokal segn skal visstnok tre pilegrimsreiser til Turkestan vere like bra som ein hajj til Mekka, men dette er ikkje eit syn som resten av den muslimske verda deler. Helgenen vart rekna som så heilag at byen vart kjend som «det andre Mekka i austen», og er særs viktig for muslimar i Kasakhstan. 

Gjennom historia har Turkestan vore ein grenseby og ligg i utkanten av den persisk-islamske oasekulturen Transoksiana i sør og dei turkisk-mongolske steppenomadane i nord. Derfor har han til tider vore eit viktig kasakhstansk politisk senter, og til andre tider under usbekiske khanatar lenger sør sin kontroll.

Då han kom inn under russarane i 1863 var han under Khanatet Kokand. Turkestan var i Syr-Darja oblast i det russiske Turkestan. Då tsarist-regimet fall i 1917-18 var han ei kort stund ein del av Den autonome sovjetiske sosialistrepublikken Turkestan før han vart ein del av den kasakhstanske republikken i Sovjetunionen i 1924.

I dag har Turkestan opp under 100 000 innbyggjarar og dei fleste er etniske usbekarar. På 10 år på slutten av 1900-talet steig innbyggjartalet med 10 % og han var den kastakhstanske byen som voks raskast etter den nye hovudstaden Astana.

Ein kan nå Turkestan med tog frå Almaty, ei reise som tar nesten 20 timar. Bilturen frå den næraste flyplassen i Tsjimkent tar om lag to timar.

Bakgrunnsstoff
--------------

 Commons har multimedium som gjeld: **Turkestan i Kasakhstan**

Kjelder
-------

* *Denne artikkelen bygger på «Hazrat-e Turkestan» frå Wikipedia på engelsk, den 19. januar 2008.*


|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* SUDOC
* NKC
* GeoNames
* MusicBrainz (area)

 |
MS «Nordnorge» med skorsteinfargane til OVDS.
**Ofotens og Vesteraalens Dampskibsselskab** (**OVDS**) var eit norsk reiarlag som blant anna opererte hurtigruter. Selskapet vart skipa ved fusjon av Vesteraalens Dampskibsselskab (VDS) skipa i Stokmarknes i 1881 og Ofotens Dampskibsselskab (ODS) skipa i Narvik i 1912.

OVDS hadde kring 1 500 tilsette, og hovudkontoret låg i Narvik, medan ferje- og hurtigbåtavdelinga var lokalisert til Stokmarknes. Selskapet var i 2003 i søkelyset gjennom ei større bedragerisak, der fem dåverande og tidlegare direktørar saman med selskapet stod tiltalt for å ha manipulert ferjerekneskapar for riksvegferjer i det føremålet å få tilført større tilskott frå staten. Selskapet vart i tingretten dømt til å tilbakebetala eit større pengebeløp, og alle direktørane vart dømde til fengselsstraffer av varierande lengd. Saka vart anka til lagmannsretten, og ankesaka kom opp i januar 2005. Administrerande direktør var frå medio september 2004 Jan Kildal, og Ole Fr. Hienn var styreleiar.

Dei to hurtigrutereiarlaga OVDS og Troms Fylkes Dampskibsselskap (TFDS) vedtok i desember 2005 å slå seg saman. Fusjonen vart gjennomført 1. mars 2006. Det nye selskapet fekk namnetHurtigruten ASE. Selskapet venta ein omsetnad på rundt fire milliardar og hadde kring 3 400 tilsette. Ny administrerande direktør vart Jan Kildal (OVDS) og ny styreleiar vert Ole Lund (TFDS). Hovudkontor for hurtigruten vart lagt til Narvik, kontoret for ferjar og hurtigbåtar i Troms låg til Tromsø og kontoret for ferjar og hurtigbåtar i Nordland hamna i Stokmarknes.

Skip
----

Liste over hurtigruteskip som OVDS åtte inntil 2006.

* MS «Finnmarken» (1956) (1988-1993)
* MS «Lofoten» (1988, 1996-2006)
* MS «Kong Olav» (1988-1997)
* MS «Nordnorge» (1964) (1988-1996)
* MS «Narvik» (1988-2006)
* MS «Vesterålen» (1988-2006)
* MS «Richard With» (1993-2006)
* MS «Nordkapp» (1996-2006)
* MS «Nordnorge» (1997-2006)
* MS «Finnmarken» (2002-2006)

### Ferjer

MF «Tysfjord» går mellom Bognes og Lødingen.
* MF «Bodø»
* MF «Bognes»
* MF «Bogøy»
* MF «Fykan»
* MF «Gildeskål»
* MF «Hamarøy»
* MF «Kjerringøy»
* MF «Landego»
* MF «Lødingen»
* MF «Rødøy»
* MF «Røst»
* MF «Røsund»
* MF «Røtinn»
* MF «Stetind»
* MF «Tysfjord»
* MF «Virak»
* MF «Vågan»
* MF «Ørnes»

### Hurtigbåtar

* MS «Alden»
* MS «Brottøy»
* MS «Lurøyprinsessen»
* MS «Meløytind»
* MS «Nordfolda»
* MS «Ofoten»
* MS «Rødøyløven»
* MS «Salten»
* MS «Sjøsprint»
* MS «Skogøy»
* MS «Steigtind»
* MS «Tjeldøy»
* MS «Visten»
* MS «Øykongen»

Sjå òg
------

* Hurtigruten AS

Kjelder
-------

1. ↑  Dagens Næringsliv – Økokrim tiltaler OVDS-sjefer. (Publisert 19. september 2003) Besøkt 14. februar 2010
2. ↑  Nordlys.no – OVDS dømt for grovt bedrageri. (publisert 6. august 2004) Besøkt 14. februar 2010

Bakgrunnsstoff
--------------

* Hurtigruten OS
* Omfattande privat side om hurtigruteskipene
**1038** (romartal MXXXVIII) var eit normalår som byrja på ein sundag i den julianske kalenderen.

Hendingar
---------

### Utlandet

* Madrid vart erobra av dei kristne frå muslimane.
* Versailles vart nemnt for fyrste gong.
* Vest-Xia erklærte sjølvstende frå Liaodynastiet (Khitanriket)

Fødde
-----

*

Døde
----

* 18. juli: Gunhild av Danmark
* 15. august: Stefan I av Ungarn
* Aethelnoth, erkebiskop av Canterbury
* Alhazen, arabisk matematikar

***<*   1000-talet  *>***<< 1000 | 1001 | 1002 | 1003 | 1004 | 1005 | 1006 | 1007 | 1008 | 1009 | 1010 | 1011 | 1012 | 1013 | 1014 | 1015 | 1016 | 1017 | 1018 | 1019 | 1020 | 1021 | 1022 | 1023 | 1024 | 1025 | 1026 | 1027 | 1028 | 1029 | 1030 | 1031 | 1032 | 1033 | 1034 | 1035 | 1036 | 1037 | 1038 | 1039 | 1040 | 1041 | 1042 | 1043 | 1044 | 1045 | 1046 | 1047 | 1048 | 1049 | 1050 | 1051 | 1052 | 1053 | 1054 | 1055 | 1056 | 1057 | 1058 | 1059 | 1060 | 1061 | 1062 | 1063 | 1064 | 1065 | 1066 | 1067 | 1068 | 1069 | 1070 | 1071 | 1072 | 1073 | 1074 | 1075 | 1076 | 1077 | 1078 | 1079 | 1080 | 1081 | 1082 | 1083 | 1084 | 1085 | 1086 | 1087 | 1088 | 1089 | 1090 | 1091 | 1092 | 1093 | 1094 | 1095 | 1096 | 1097 | 1098 | 1099 >>
Ein **forskar** er ein person som driv med forsking, og såleis ei brei og generisk nemning på ei rekkje typar vitskaplege stillingar (til dømes professor, førsteamanuensis, osb.). Forskar vert òg nytta som ein konkret *stillingstittel*, vanlegvis om stillingar for personar som utelukkande eller hovudsakleg driv med forsking og som har lite eller inga undervising. 

I Noreg vert tittelen forskar nytta i følgjande stillingstitlar, som ofte vert nummerert, der *forskar I* er det høgaste nivået og tilsvarer professor.
Alternative nemningar i parentes og engelske omsetjingar i kursiv.

| Nivå | Kombinerte forskings- undervisingsstillingar | Reine forskarstillingar |
| --- | --- | --- |
| Toppstillingar(professornivå) | Professor (SKO 1013)(*Professor*) | Forskar I (forskingsprofessor) (SKO 1183)(*Research Professor*) |
| Førstestillingar | Førsteamanuensis (SKO 1011)(*Associate Professor*) | Forskar II (seniorforskar) (SKO 1109/1110)(*Senior Researcher*) |
| Mellomstillingar(universitetslektornivå) | Universitetslektor (SKO 1009)(*Assistant Professor*) | Forskar III (SKO 1108)(*Researcher*) |
|

|  |  |
| --- | --- |
| Autoritetsdata | 
* WorldCat
* Store norske leksikon
* LCCN
* BNF
* BNF (data)

 |
**Carlos Alberto de Sousa Lopes** (fødd 18. februar 1947) er ein portugisisk tidlegare langdistanseløpar frå Viseu som i 1984 vart Portugals fyrste olympiske meister.

Aktiv
-----

Lopes deltok i EM i friidrett 1971 og Sommar-OL 1972. Han vart nummer 33 på 10 000 meter og sidan utslått ut i forsøka på 3 000 meter hinder i Helsinki og på så vel 5 000 som 10 000 meter i München året etter. I februar 1976 vart Lopes verdsmeister i terrengløp. 29. mai 1976 i München forbetra han sin personlege rekord på 10 000 m med 45 sekund til 27.45,7. To månader seinare sette han fart frå start i milløpet under Sommar-OL i Montreal. Til sist var det berre tittelforsvararen, finske Lasse Virén, som heldt fylgje. 450 meter før målstreken rykte Virén forbi og sikra seg ein suveren siger, spurtsvake Lopes tok sølvet,

I 1982-sesongen forbetra Lopes milrekorden sin til 27.24,3, einast 2 sekund etter verdsrekorden. Året etter vart han slått på målstreken i terrengløps-VM i Gateshead og kom på sølvplass. I sommarsesongen flytta han sitt personbeste på 10 000 meter med eit lite sekund til 27.23,4.

I New York i mars 1984 vart Lopes verdsmeister i terrengløp for andre gong. Den 4. juli gjorde han sitt livs beste milløp då han i Stockholm vart klokka i mål på 27.17,4. Ved dei olympiske sommarleikane i Los Angeles nokre veker seinare valde han å delta i maratonløpet. 34,5 kilometer ut i løpet rykte han frå dei næraste konkurrentane og opparbeidde ei klar leiing dei neste 5 kilometerane, eit forsprang som han beheldt til mål. Våren 1985 i Lisboa sikra Lopes seg sin tredje VM-tittel i terrengløp. Og den 20. april forbetra han løyperekorden i Rotterdam maraton til 2.07.12.

Kjelder
-------

* Carlos LOPES | Profile | World Athletics
* *Denne artikkelen bygger på «Carlos Lopes» frå Wikipedia på engelsk, den 11. august 2023.*


|  |  |
| --- | --- |
| Autoritetsdata | 
* Store norske leksikon
* VIAF
* Munzinger (sport)

 |
**Hovudseriefinalen i fotball 1949** vart avvikla med heimekamp og bortekamp for dei to avdelingsvinnarane i Hovudserien 1948/49, Fredrikstad Fotballklubb og Vålerengens Idrettsforening frå Oslo. Fredrikstad FK vart hovudseriemeister etter å ha vunne 3-1 på bortebane og 3-0 på heimebane, samanlagt 6-1.

Den fyrste finalekampen fann stad måndag 6. juni 1949 på Bislett stadion framfor 20 000 tilskodarar. Dei fekk sjå FFK-spelarane Thorleif Larsen og Leif Pedersen skåre kvar sitt mål i den fyrste omgangen. VIF reduserte etter pause ved Gunnar Pedersen, før Henry Johannessen i det 83. minutt fastsette sluttresultatet til 3-1 i FFK.

Returoppgjeret på eit fullsett Fredrikstad stadion sundag 12. juni enda med 3-0 til heimelaget etter målkjenningar i det 54. minutt ved Willy Olsen og i 65. og 89. minutt ved Knut Brynildsen. 

**Fredrikstad** sitt vinnarlag bestod av Hans Hansen i mål, Bjørn Spydevold, Erik Holmberg, Per Spydevold i forsvar, Gunnar Andreassen og Odd Andresen på midten, med Thorleif Larsen, Leif Pedersen, Knut Brynildsen, Henry Johannessen og Willy Olsen i løparrekka.

**Vålerengen** mønstra Arild Andresen, Rolf Svendsen, Ragnar Andresen, Thorleif Olsen, Ragnar Berge, Einar Winther, Trygve Arnesen, Roger Perets, Leif Olsen, Leif Fjeldhammer og Gunnar Pedersen.

Kjelder
-------

* Arbeiderbladet 7.6.1949
* Arbeiderbladet 13.6.1949
**Domingos Silva Castro** (fødd 22. november 1963) er ein portugisisk tidlegare langdistanseløpar frå Guimarães. Han vann sølvmedaljen på 5 000 meter under VM i friidrett 1987 i Roma.

Castro vart femtemann på 10 000 meter ved EM i friidrett 1986. Året etter kneip han sølvmedaljen på 5 000 m i verdsmeisterskapen, marokkanske Saïd Aouita vann klart. I OL-finalen 1998 sette Castro personbeste 13.16,0, men måtte nøye seg med fjerdeplassen. Sommaren 1989 sprang han livsbeste 13.14,4 i eit stemne i Brussel. Sidan vart han nummer 5 på same distansen under VM 1991 i Tokyo. To år seinare sprang han i Stockholm sitt livs raskaste milløp på tida 27.34,5.

Castro sigra i Paris maraton 1995 på 2.10.06, og i Rotterdam maraton 1997, det siste på 2.07.51, bestetida hans. Han kom deretter på sjetteplass på 10 000 m i Friidretts-VM 1997 i Aten.

Kjelder
-------

* Domingos CASTRO | Profile | World Athletics
* *Denne artikkelen bygger på «Domingos Castro» frå Wikipedia på engelsk, den 15. august 2023.*


|  |  |
| --- | --- |
| Autoritetsdata | 
* Munzinger (sport)

 |
**Hunt Sales** (fødd 2. mars 1954) er ein amerikansk trommeslagar, som i lag med broren Tony Sales har spelt med Todd Rundgren, Iggy Pop og Tin Machine med David Bowie.

Bakgrunn
--------

Sales er son av tv-komikaren Soupy Sales (1926-2009) og Barbara Fox (1931– 2017). Han voks opp i Detroit i Michigan med den eldre broren Tony Sales (f. 1951).

Hunt spelte trommer i bandet til broren, Tony and the Tigers. Tony and The Tigers gav ut songen «Turn It on Girl», som blei ein mindre lokal hitt i Detroit. Gruppa var med to gonger på fjernsynsprogrammet *Hullabaloo*: 20. desember 1965, med Jerry Lewis som programleiar, og 4. april 1966 med faren Soupy Sales som programleiar.

Hunt og Tony arbeidde med artistar og grupper om Chequered Past, David Bowie, Iggy Pop, Todd Rundgren, Bob Welch, Andy Fraser frå Free, Harry Dean Stanton and The Cheap Dates, The Hunt Sales Memorial, Tin Machine (med Bowie), og andre frå 1989 til 1994.

Verk
----

### Med Todd Rundgren

* *Runt* (1970)
* *Runt: The Ballad of Todd Rundgren* (1971)

### Med Paris

* *Big Towne, 2061* (1976)

### Med Iggy Pop

* *Kill City* (innspelt 1975, gjevne ut 1977)
* *Lust For Life* (1977)
* *TV Eye Live 1977* (1978)

### Med Tender Fury

* *Garden of Evil* (1990)

### Med Tin Machine

* *Tin Machine* (1989)
* *Tin Machine II* (1991)
* *Tin Machine Live: Oy Vey, Baby* (1992)

### Anna

* *Heard It on the X*, som del av Los Super Seven (Telarc, 2005)

Kjelder
-------

* *Denne artikkelen bygger på «Hunt Sales» frå Wikipedia på engelsk, den 23. september 2011.*


|  |  |
| --- | --- |
| Autoritetsdata | 
* VIAF
* ISNI
* NKC
* MusicBrainz (artist)
* Discogs (artist)
* AllMusic (artist)

 |
**Torunn Janbu** (fødd 26. november 1954) er ein norsk kirurg og overlege ved Ortopedisk avdeling på Rikshospitalet. I 2005 blei ho vald til den første kvinnelege presidenten i Den norske legeforening. Tidlegare har ho vore formann for Oslo legeforening og visepresident i Den norske legeforening.

Bakgrunn
--------

Janbu tok medisinsk embetseksamen ved Universitetet i Oslo i 1979. I 1990 tok ho den medisinske doktorgraden ved same universitetet med avhandlinga *Doppler ultrasound studies on the uteroplacental circulation in pregnancy and labour*. Janbu vart i 1999 godkjend som spesialist i generell kirurgi, og i 2005 vart ho òg spesialist i ortopedisk kirurgi.

Ho bur i Bærum, og er gift med legen Kjell Maartmann-Moe.

Karriere
--------

Torunn Janbu arbeidde som assistentlege ved Diakonhjemmets diakonale sjukehus, Aker universitetssjukehus og Lovisenberg sjukehus frå 1990 til 2001, då ho vart overlege ved Ortopedisk avdeling på Rikshospitalet.

Frå 1996 til 2000 var Janbu hovudtillitsvald for Yngre legers forening ved Aker universitetssjukehus, og seinare vart ho leiar av Den norske legeforenings likestillingsutval, leiar av Oslo legeforening og medlem av landsstyret i legeforeninga. I 2003 vart ho medlem av sentralstyret i legeforeninga, og frå 2004 til ho vart vald til president i 2005 var ho visepresident. Janbu er den 40. presidenten i Den norske legeforening.

Kjelder
-------


* Torunn Janbu første kvinnelige president[*daud lenkje*] ved legeforeningen.no
* Opphavleg omsett frå Wikipedia på bokmål, innhenta måndag 4. januar 2010, klokka 21:05.

Bakgrunnsstoff
--------------

* Portrett i Dagbladet sitt *Magasinet*
* Artikkel i Tidsskriftet i samband med presidentvalkampen

|  |  |
| --- | --- |
| Autoritetsdata | 
* BIBSYS
* VIAF
* ISNI

 |
**Tajuña** (frå latin *Tagonius*) er ei elv sentralt i Spania, som renn gjennom provinsane Guadalajara og Madrid. Ho er ei av sideelvane til Jarama som igjen er ei av sideelvane til Tajo. Ho spring ut nær byen Maranchón (Guadalajara) ved ein stad kalla *Fuente del Carro* nær landsbyen Clares. Nær kjelda renn ho gjennom eit landskap som består av høge lyngheier, gjennom djupe dalar som består av leire, mergel og dolomitt. Det ligg eit reservoar i elva, *La Tajera*, nær Cifuentes. Ho renn gjennom landsbyane Brihuega og Renera i Guadalajara og renn inn i provinsen Madrid ved Ambite. Ho renn så nær Orusco, Carabaña, Tielmes, Perales de Tajuña og Morata de Tajuña før ho munnar ut i Jarama nær Titulcia.

Klima
-----

Nedslagsfeltet har middelhavsklima og vert tørrare nær Jarama. Det meste av nedbøren i området kjem om hausten og vinteren.

Kjelder
-------

* *Denne artikkelen bygger på «Tajuña River» frå Wikipedia på engelsk, den 11. mai 2009.*
	+ *Wikipedia på engelsk oppgav desse kjeldene:*
	+ Den spanske utgåva av artikkelen


|  |  |
| --- | --- |
| Autoritetsdata | 
* WorldCat
* VIAF
* LCCN
* BNE
* GeoNames

 |
Koordinatar: 35°33′50″N 36°6′0″E﻿

**Ayn al-Tineh** (arabisk عين التينة eller **Ain al-Tineh**) er ein by nordvest i Syria som administrativt høyrer til Latakia guvernement, aust for Latakia. Av stader i nærleiken finn ein distriktssenter al-Haffah i nordvest, Slinfah i nordaust, Farikah og Nabl al-Khatib i aust, Shathah i søraust, Muzayraa i sør og al-Shir i vest. I følgje Syrisk statistisk sentralbyrå (CBS), hadde Ayn al-Tineh eit folketal 1 333 i 2004. Han er det administrative senteret i Ayn al-Tineh *nahiyah* («underdistrikt») som inneheld 13 stader med eit samla folketal på 6 825. Innbyggjarane er hovudsakleg alawittar.

Byben ligg på ein kalksteinsutstikkar nord i an-Nusayriyah-fjella, 800 meter over havet. Han ligg mellom al-Haffah og Muzayraa, og Ayn al-Tineh er skild frå dei to byane av wadiar. «Ayn al-Tineh» er òg namnet på ei kjelde som flyt under den nærliggande Salah Ed-Din-borga.

Ayn al-Tineh var historisk sett eit len som høyrte til Kheirbek-klanen, ein viktig familien i dei syriske tryggingsstyrkane og ein del av Kalbiyya-føderasjonen. I følgje den franske forskaren Fabrice Balanche er Ayn al-Tineh ein av fleire landsbyar i kystfjella, som al-Tawahin, som er avhengig av den syriske hæren og staten. Fattigdomen i landsbyen er ein motivasjonsfaktor for at det er så mange tilsett i tryggingsstyrkane og dei vert støtta av den herskande Assad-familien. Dette står i kontrast til andre fattige alawittar landsbyar i regionen som ofte har vore i strid med prominente alawittarfamiliar og ikkje fått dei same fordelane frå staten som Ayn al-Tineh har fått.

Under styret til Hafez al-Assad i 1980-åra og 1990-åra, ein *hussainia* (sjiamuslimsk moské) grunnlagd i Ayn al-Tineh. Han var den minste som vart bygd av al-Murtada-rørsla, og målte 40 kvadratmeter. Under Hafez-styret fungerte *hussainias* hovudsakleg som møte for den lokale opposisjonen, men dette endra seg når forholdet mellom det sjia-dominerte Iran og Syria auka dramatisk då den noverande presidenten Bashar al-Assad kom til makta.

Kjelder
-------

1. ↑  Folketeljing 2004 Arkivert 2019-12-16 ved Wayback Machine.. Syrisk statistisk sentralbyrå (CBS). Latakia guvernement. (arabisk)
2. ↑  Balanche, 2006, s. 88.
3. 1 2 3  Balanche, 2006, s. 177.
4. ↑  Boulanger, 1966, s. 467.
5. ↑  Boulanger, 1966, s. 458.
6. ↑  Balanche, 2006, s. 180.
7. ↑  Sindawi, Khalid. The Shiite Turn in Syria Arkivert 2013-01-03 ved Wayback Machine.. *Center on Islam, Democracy and the Future of the Muslim World*. Hudson Institute. 2009-06-23.

* *Denne artikkelen bygger på «Ayn al-Tineh» frå Wikipedia på engelsk, den 15. juni 2014.*
	+ *Wikipedia på engelsk oppgav desse kjeldene:*
* Balanche, Fabrice (2006). *La région alaouite et le pouvoir syrien* (på fransk). Karthala Editions. ISBN 2845868189.
* Boulanger, Robert, red. (1966). *The Middle East, Lebanon, Syria, Jordan, Iraq, Iran*. Hachette.